Ud af 2633 fremstillede i Dommervagten var 2049 udlændinge. Det svarer til næsten fire ud af fem

De kriminelle udlændinge hærger København.

Det viser en aktindsigt, som Metroxpress har fået fra Københavns Politi. Her fremgår det, at næsten fire ud af fem, der bliver fremstillet i Dommervagten, ikke har dansk pas.

Det er en stigning på 15 procentpoint på otte år.

Ifølge avisen er det særligt rumænere og nigerianere, der er repræsenteret i den kedelige statistik.

- Vi bruger mere og mere tid på det, og vi har sat ressourcer af til decideret at tage os af udlændinge. Det er alt fra berigelseskriminalitet til røveri og det mere organiserede, siger chefpolitiinspektør Jørgen Skov til Metroxpress.

Sheriffen klar med sanktioner

Både overborgmester i København, Frank Jensen, og justitsminister Søren Pind ønsker en hård kurs, der skal sætte en stopper for den massive kriminalitet fra udlændinge.

Foto: Cicilie S. Andersen/Polfoto

- Jeg har en forventning om, at udlændinge, der er gæster i vores land, opfører sig ordentligt. Derfor er det regeringens politik, at der skal slås hårdt ned på kriminelle udlænding, skriver Søren Pind til avisen.

I 2015 blev 2049 udlændinge fremstillet for en dommer i Københavns Byret, mens tallet i 2009 lå på 1247.